Markus Persson

Markus Alexej Persson, známy aj pod prezývkou Notch (* 1. jún 1979, Štokholm, Švédsko) je švédsky programátor v jazyku C++, ActionScript a Java, zakladateľ spoločnosti Mojang. V roku 2009 vytvoril populárnu videohru Minecraft.

 Životopis 
Persson začal s programovaním na domácom počítači Commodore 128 ako sedemročný. Viac než štyri roky (do roku 2009) pôsobil ako profesionálny herný vývojár na King.com. Potom pracoval ako programátor pre Jalbum. Je aj jedným zo zakladateľov Wurm Online. Okrem svojho hlavného zamestnania vyvíjal hry pre rôzne súťaže – napríklad Left 4 Dead a Mega 4 Man pre Java 4K Game Programming Contest. Ďalšie hry, na ktorých vývoji spolupracoval, sú Scrolls a Breaking the Tower.

Od roku 2011 je ženatý, s manželkou žije v Štokholme.

 Minecraft 

Najznámejším výtvorom Markusa Perssona je tzv. sandboxová hra Minecraft, ktorej beta verzia vyšla 20. decembra 2010. Persson dal výpoveď zo zamestnania herného vývojára, aby sa mohol plne venovať Minecraftu a založil spoločnosť Mojang. Oficiálna verzia hry Minecraft vyšla 18. novembra 2011 na Minecone v Las Vegas. Na začiatku roku 2011 Mojang predal milióntu kópiu hry, v decembri 2011 dosiahol štyri milióny a 8. apríla 2013 sa počet predaných kópií hry zvýšil na desať miliónov. Persson však nebol pripravený na to, že z jeho skromnej hry vyrastie celosvetová kultová hra a preto sa rozhodol svoju spoločnosť predať Microsoftu. Microsoft spoločnosť odkúpil za 2,5 miliardy $.

 Iné projekty 

 Externé odkazy 
 Perssonova biografia
 Perssonov blog 
 Oficiálne stránky Minecraftu

 Zdroj 

Kategória:Osobnosti zo Štokholmu
Kategória:Švédski programátori
Kategória:Švédski elektronickí hudobníci
Kategória:Švédski miliardári
Kategória:Programátori počítačových hier
Kategória:Tvorcovia doskových hier
Kategória:Výrobcovia počítačových hier
Kategória:Mensania
Kategória:Mojang
Kategória:Držitelia ceny BAFTA